Document ID: 31988L0180

*****
ΟΔΗΓΙΑ ΤΟΥ ΣΥΜΒΟΥΛΙΟΥ
της 22ας Μαρτίου 1988
για την τροποποίηση της οδηγίας 84/538/ΕΟΚ για την προσέγγιση των νομοθεσιών των κρατών μελών σχετικά με την επιτρεπτή στάθμη ακουστικής ισχύος των χορτοκοπτικών μηχανών
(88/180/ΕΟΚ)
ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας, και ιδίως το άρθρο 100Α,
την πρόταση της Επιτροπής (1),
σε συνεργασία με το Ευρωπαϊκό Κοινοβούλιο (2),
τη γνώμη της Οικονομικής και Κοινωνικής Επιτροπής (3),
Εκτιμώντας:
ότι είναι σκόπιμο να συγκεντρωθούν σε μία και μόνο οδηγία όλες οι τεχνικού περιεχομένου διατάξεις για τον προσδιορισμό των ηχητικών εκπομπών από τις χορτοκοπτικές μηχανές· ότι δεν πρέπει να υπάρξει καμία εξαίρεση από το πεδίο εφαρμογής της οδηγίας για ορισμένου τύπου χορτοκοπτικές μηχανές εξαιτίας της τεχνικής μεθόδου κοπής·
ότι πρέπει να τροποποιηθεί ανάλογα η οδηγία 84/538/ΕΟΚ (1),
ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ:
Άρθρο 1
Η οδηγία 84/538/ΕΟΚ τροποποιείται ως εξής:
1. Στο άρθρο 1, η παράγραφος 3 αντικαθίσταται από το ακόλουθο κείμενο:
«3. Η παρούσα οδηγία εφαρμόζεται στις χορτοκοπτικές μηχανές που αναφέρονται στην παράγραφο 2, εκτός από:
- τα γεωργικά και δασικά μηχανήματα,
- τα μη αυτόνομα μηχανήματα (π.χ. τους ρυμουλκούμενους κυλίνδρους) των οποίων η διάταξη κοπής ενεργοποιείται από τους τροχούς ή από κάποιο μη ειδικό έλκον ή φέρον στοιχείο,
- τα συνδυασμένα μηχανήματα των οποίων το κύριο κινητήριο στοιχείο έχει εγκαταστημένη ισχύ άνω των 20 kW.»
2. Στο παράρτημα Ι προστίθεται το ακόλουθο σημείο:
«6.1.3. Οι χορτοκοπτικές μηχανές κυλίνδρου ρυθμίζονται σε μια απόσταση κυλίνδρου/σταθερής λεπίδας που ορίζεται από τον κατασκευαστή έτσι ώστε:
- ένα τυποποιημένο φύλλο χαρτιού με βάρος 80 g/m2 (χαρτί kraft ISO/R4046) να κόβεται στο 50 % τουλάχιστον του πλάτους κοπής, ή
- το διάστημα μεταξύ των λεπίδων του κυλίνδρου και της σταθερής λεπίδας να είναι το πολύ 0,15 mm σε όλο το πλάτος κοπής.
- ο μηχανισμός κοπής να προσαρμόζεται έως ότου οι λεπίδες αγγίσουν και ύστερα οπισθοχωρήσουν στο σημείο που μόλις χάνεται η επαφή, όταν ο κύλινδρος περιστρέφεται στη μέγιστη ταχύτητα.
Η επιλογή χρησιμοποιήσεως της μεθόδου δοκιμής που περιγράφεται στην τρίτη περίπτωση περιορίζεται στις ηλεκτροκίνητες χορτοκοπτικές μηχανές με κύλινδρο, με πλάτος κοπής μικρότερο από 50 cm.
Πριν και κατά τη διάρκεια των μετρήσεων, οι περιστροφικές λεπίδες πρέπει να λιπαίνονται με λάδι SAE 20/50.»
Άρθρο 2
1. Τα κράτη μέλη θέτουν σε ισχύ τις αναγκαίες νομοθετικές, κανονιστικές και διοικητικές διατάξεις για να συμμορφωθούν με την παρούσα οδηγία το αργότερο την 1η Ιουλίου 1991. Ενημερώνουν αμέσως την Επιτροπή σχετικά.
2. Τα κράτη μέλη ανακοινώνουν στην Επιτροπή το κείμενο των διατάξεων εσωτερικού δικαίου, τις οποίες θεσπίζουν στον τομέα που διέπεται από την παρούσα οδηγία.
Άρθρο 3
Η παρούσα οδηγία απευθύνεται στα κράτη μέλη.
Βρυξέλλες, 22 Μαρτίου 1988.

Labels: 1
15
6
20